Poliisi ei enää selviä yksin turvapaikanhakijoiden vyöryä vastaan.

Poliisiylijohtaja Seppo Kolehmaisen mukaan poliisin resurssit eivät riitä enää turvaamaan Tornion järjestelykeskusta. JOHN PALMÉN

Tornion rajanylityspaikalle on tullut joinain päivinä lähemmäs tuhat turvapaikanhakijaa. MIRJA RINTALA

Poliisi on pyytänyt puolustusvoimilta virka-apua Tornion järjestelykeskuksen turvaamiseksi.

Sotilashenkilöstöä halutaan turvaamaan järjestelykeskuksen sisäänottotarkastuksen lisäksi se, että turvapaikanhakijat pysyvät keskuksen alueella. Samoin tarkoituksena on turvata keskus mahdollisilta vihamielisiltä, rasistisilta hyökkäyksiltä. Kyse on poliiisin mukaan yleisen järjestyksen ja turvallisuuden takaamisesta.

– Omat resurssimme eivät tähän enää riitä, perustelee poliisiylijohtaja Seppo Kolehmainen.

Puolustusvoimat kertoi puoli seitsemän aikoihin illalla, että se antaa noin 30 henkilöä avustamaan poliisia.

Sen lisäksi, että poliisi pyytää armeijan apua, se lähettää vielä tällä viikolla 30 Poliisiammattikorkeakoululta valmistumassa olevaa poliisia sekä koulun viisi opettajaa auttamaan Tornion tilanteen hallinnassa.

Tiistaina ryhdytään myös toteuttamaan ulkomaalaisvalvontaa eri puolilla Suomea. Poliisilla ei ole mitään tietoa siitä, kuinka moni Suomeen tulleista liki 12 500 turvapaikanhakijasta on ”livahtanut” ohi kirjaamismenettelyn ja liikkuu nyt maassa täysin paperittomina.

– Nämä tarkastukset alkavat tiistaina. Partiot tekevät sitä oman työnsä ohessa, Kolehmainen sanoo.